કેમકે, બની અબ્બાસના ખલીફાઓને ખબર હતી કે શીઆઓના બારમાં ઇમામ(અ.સ.) મહદીએ મવઉદ છે, જે ઝમીનને ન્યાય અને સમાનતાથી ભરી દેશે અને ઝૂલ્મ અને ફસાદનો ખાત્મો બોલાવી દેશે, અને એ પણ જાણતા હતા કે તેઓ ઇમામ હસન અસ્કરી(અ.સ.)ના ફરઝંદ છે, તેથી તેઓ આ નુરને બુજાવી દેવા માટે કોશીશમાં લાગી ગયા. આ કારણે ઇમામે ઝમાના (અ.સ.) વિલાદતના પહેલા દિવસથી જ છુપી રીતે ઝીંદગી ગુઝારી રહ્યા હતા, અને લોકો સામાન્ય રીતે તેઓને જોઇ શક્તા ન હતા. પરંતુ આમ છતા પણ ઇમામ હસન અસ્કરી (અ.સ.)ના સહાબીઓમાંથી ઘણાબધા સહાબીઓ ખુશનસીબ હતા, જેઓએ ઇમામે ઝમાના (અ.સ.)ને જોયા, અને તેઓની બારગાહમાં હાજર થવાનો શરફ હાસીલ કર્યો. તેઓમાંથી કેટલાક આ પ્રમાણે છે.